## Martínez Mus destaca el treball de l’equip de Metrovalencia durant 275.000 hores per a aconseguir la reobertura este divendres 27 de juny

*** El conseller de Medi Ambient, Infraestructures i Territori ha comprovat el desenrotllament dels últims treballs en l’estació de Paiporta, que obrirà les portes als usuaris igual que tot el tram de la zona zero
* La circulació es recupera en el tram València Sud-Castelló, a on han treballat 500 persones després de reparar 50 quilòmetres i 20 estacions que van patir greus danys durant les inundacions
* El servici de llançadores amb parades a València Sud i Safranar deixarà de funcionar, amb l’entrada en servici dels trams de les línies 1, 2 i 7 de metro**

El conseller de Medi Ambient, Infraestructures i Territori, Vicente Martínez Mus, ha anunciat que el tram València Sud-Castelló, en les comarques de l’Horta Sud i la Ribera, pel qual discorren les línies 1, 2 i 7 de Metrovalencia, “recuperarà la circulació ferroviària des de primera hora del matí del divendres 27 de juny, una vegada completat el procés de reconstrucció executat en els últims mesos”.

“Totes les infraestructures i instal·lacions afectades per les inundacions del 29 d’octubre passat al llarg d’este tram s’han renovat o reconstruït en els últims mesos, en un esforç sense precedents, al qual s’han destinat 27 contractes per a execució d’obra i servicis d’enginyeria, amb un pressupost d’uns 140 milions d’euros”.

“En este procés han participat uns 500 treballadors juntament amb el personal propi d’FGV, que ha fet 275.000 hores de treball per a fer possible esta reobertura”, ha explicat Martínez Mus.

**Últims preparatius**

A Paiporta, el conseller, acompanyat pel director gerent d’FGV, Alfonso Novo, ha visitat el nou edifici de l’estació de Metrovalencia en esta localitat i el pont reconstruït sobre el barranc de Poio, que incorpora, com a part de la mateixa estructura, la passarel·la per als vianants que comunica esta localitat amb Picanya.

“L’estació de Paiporta, pel que fa al seu edifici principal, estarà operativa per als viatgers el mateix 27 de juny, mentres que continuaran les obres de l’edifici annex destinat a cafeteria. FGV ha destinat més de 5 milions d’euros a les noves instal·lacions de Paiporta i a condicionar els desperfectes de l’edifici de Picanya”, ha assenyalat Martínez Mus.

La reconstrucció de l’edifici, realitzada en poc més de dos mesos, permet dotar la localitat d’unes instal·lacions més còmodes i accessibles, al mateix temps que s’han reconstruït les andanes i tota la infraestructura ferroviària, arrasada per l’aigua.

“De manera paral·lela, s’han completat les obres del pont sobre el barranc de Poio, les obres del qual, que compten amb un pressupost de 6,4 milions d’euros, han permés integrar la passarel·la per als vianants en la mateixa estructura, una infraestructura fonamental per a recuperar el servici entre València Sud i Castelló”, ha explicat el conseller.

**Canvis en Metrovalencia, el divendres 27 de juny**

El mateix dia 27 de juny, amb la recuperació del servici, deixen de circular els autobusos alternatius que actualment arribaven fins a Safranar i València Sud, per a suplir la falta de servici de metro en les poblacions afectades.

En estos huit mesos sense metro, els autobusos han recorregut més de 2,2 milions de quilòmetres, superant els 7 milions d’usuaris.

Pel que respecta al servici de Metrovalencia, “amb la posada en marxa d’este tram s’incrementa el nombre de trens en circulació, en les línies 1 i 2 es passa de 17 a 23 trens, i en les línies 3, 5, 7 i 9 són els mateixos 23 vehicles que ja circulen, per la qual cosa, en total, circularan 46 trens, el mateix nombre que els que hi havia en servici abans de les inundacions, després de recuperar els combois afectats”, ha explicat el conseller.

**Servici nocturn**

Martínez Mus ha anunciat que està previst que el servici nocturn es recupere a partir del pròxim mes d’agost, “en les mateixes condicions que s’oferia abans del 29 d’octubre, amb circulacions de metro i tramvia les nits dels divendres i dissabtes”.

També el divendres 27 de juny i fins al 31 d’agost s’interromp la circulació entre Aragó i Marítim per obres de rehabilitació i renovació de la infraestructura i superestructura d’este túnel, així com el tram entre Masies i Bétera, pels treballs que el Ministeri de Transport, Mobilitat i Agenda Urbana escometrà en l’A-7.

Amb esta reobertura es continua mantenint la prohibició d’accedir amb patinets elèctrics a les instal·lacions i unitats i es limita l’accés a dos bicicletes per unitat.

Fecha: 26/06/2025